 "అక్కా! నీవు నాతో బైలుదేరు. ఈ నరకంలో వుండవద్దు. జీవితాంతం నా దగ్గర హాయిగా వుందువుగాని" ఆవేశంగ అంది సీత.

 "అది అయే పనికాదు, నీవు బయలుదేరు." అంది సావిత్రి.

 కధల్లో కధానాయికల్లాగా, సినిమాల్లో హీరోయిన్లులాగా సీత ఆవేశంగ ఏదేదో మాట్లాడింది. మనిద్దరం కలిస్తే పుల్లారావు ఏం చేయలేడు. ముఖాన ముక్క చివాట్లు పెట్టి వెళదాం. అసలు యీ బాధలన్నీ ఎవరు పడమన్నారు? నేనైతేనా అందుబాటులో వున్న రోకలి బండగాని కత్తిపీటగాని తీసుకుని ముఖం బద్దలు చేసేదాన్ని. అసలు ఈ బాధలన్నీ ఎలా భరిస్తున్నావ్? ఎందుకు భరించాలి? చెప్పు అక్కా!

 అమాయకురాలా అన్నట్లు చూసి పేలవంగ నవ్వింది.

 "నీకు తెలియదు సీతా! అనుభవం నాది అమాయకత నీది. ఎంతో చెపితేగాని నీకర్ధం కాదు సీతా! అంతా చెప్పేటంత సమయము లేదు. వక చెడు చేయటానికి పదిమంది కలిసేలా వక మంచిపని చేయటానికి కలవరు. మీ బావ నిన్ను ఊరి పొలిమేరలు దాటనీయకుండా చేయదలుచుకుంటే మాత్రం నీకు న్యాయం జరగదు." అమాయకంగ మాట్లాడే సావిత్రి నిదానంగ మాట్లాడే సావిత్రి గంభీరంగ జీవితానుభవమంతా రంగరించి కాచి వడబోసి తాగి జీర్ణించుకున్న దానిలా అంది.

 సీత క్షణం ఆలోచించింది అంతే.

 "వెళ్ళొస్తాను అక్కా!"

 "వెళ్ళొస్తాను కాదు వెళుతున్నాను అని చెప్పు. రాక రాక చాలా కాలానికి నా యింటికి వచ్చిన చెల్లెలికి నేనేమీ ఇవ్వలేక ఉత్తిచేతులతో పంపిస్తున్నాను." డగ్గుత్తికతో అని "నేను స్వతంత్రంగ చేయగలిగింది. ఇవ్వగలిగింది వకటుంది. అది యిచ్చి పంపుతాను. ఉండు సీతా!" అని సావిత్రి పక్క గదిలోకి వెళ్ళింది.

 అక్క ఏం తెచ్చి యిస్తుంది? సీత ఆలోచిస్తూ నుంచుంది.

 సావిత్రి కుంకుం బరిణ తీసుకుని వచ్చింది. సీత నుదుట బొట్టు పెడుతూ "నేను నీకు యిచ్చే కానుక యిదే సీతా! చిటికెడు కుంకుమ." అంది.

 క్షమించమని అడగటాలు, పాద నమస్కారాలు శరత్ శ్రీకాంత్ లాంటి నవలల్లోను అసలు సిసలైన తెలుగు సినిమాలలోను చూసి, చీ..... యిలా ఎవరైనా చేస్తారా? వెర్రి వేషాలు, చాదస్తాలు, అనుకునేది.

 అలాంటి సీత.

 ఆ క్షణాన.

 సావిత్రి కాళ్ళదగ్గర గబుక్కున చేతులు ఆన్చి ఆ చేతులనలాగే పైకి తీసుకుని కళ్ళకద్దుకుంది సీత.

 "సీతా!" అంది సావిత్రి.

 "నన్నేమీ ప్రశ్నించవద్దు అక్కా!" అంది సీత.

 ఆ తర్వాత కొద్ది నిమిషాలకే.

 సీతామనోహరి ఆ ఇంట్లోంచి బయటపడి వేగంగ ముందుకు సాగింది.

 అప్పుడు సమయం పది నిమిషాలు తక్కువ పది.


                 32


 అతడి పేరు జోగారావు.

 ఆమె పేరు చిత్రాదేవి.

 వాళ్లిద్దరూ భార్యాభర్తలు. సీతామనోహరి వాళ్ళింటికి వచ్చి రెండురోజులు అయింది. ఈ రెండు రోజులూ ప్రాణం ఎంత హాయిగా వుందో మాటలతో చెప్పలేదు.

 ఆ రోజు సీతకి వెంటనే బస్సు అందింది. గోడకి కొడితే వెనక్కి తన్నిన బంతిలా తిరిగి పుట్టింటికి బయలుదేరింది. కాని ఆ బస్సునుంచి మరో బస్సు మారేటప్పుడు గుర్తుకొచ్చి పక్కఉళ్ళోనే చిత్రాదేవి వుండేదని.

 సీత స్నేహితురాలు చిత్ర. ఎన్నోసార్లు సీతని తన యింటికి రమ్మని ఆహ్వానించింది. సీతకి వెళ్ళటానికి కుదరలేదు. పని గట్టుకుని వెళ్ళాలంటే బద్ధకం వేసింది. ప్రయాణం మధ్యలో చిత్ర గుర్తుకు వచ్చేసరికి స్నేహితురాలితో సరదాగ గడపోచ్చని ఇటువేపు వస్తున్న బస్సు ఎక్కి చిత్రా వాళ్ళింటికి వచ్చేసింది.
 "akka! neevu naatho bailuderu. ee narakamlo vundavaddu. jeevitaantam naa daggara haayigaa vunduvugaani" aavesanga andi seetha.

 "adhi aye panikaadu, neevu bayaluderu." andi saavitri.

 kadhallo kadhaanaayikallaagaa, cinemallo heroinlululaga seetha aavesanga ededo matladindi. maniddaram kaliste pullarao yem cheyaledu. mukhana mukka chivaatlu petti veladaam. asalu yee badhalanni evaru padamannaru? nenaithena andubaatulo vunna rokali bandagaani kattipeetagaani teesukuni mukham baddalu chesedaanni. asalu ee badhalanni ela bharistunnav? enduku bharinchali? cheppu akka!

 amayakurala annatlu chusi pelavanga navvindi.

 "neeku teliyadu seetaa! anubhavam naadi amaayakata needi. entho chepithegaani neekardham kaadu seetaa! antaa cheppetanta samayamu ledu. vaka chedu cheyataniki padimandi kalisela vaka manchipani cheyataniki kalavaru. mee baava ninnu oori polimeralu daataneeyakundaa cheyadaluchukunte maatram neeku nyaayam jaragadu." amayakanga matlade saavitri nidaananga matlade saavitri gambheeranga jeevitaanubhavamantaa rangarinchi kaachi vadabosi taagi jeerninchukunna danila andi.

 seetha kshanam aalochinchindi anthe.

 "vellostaanu akka!"

 "vellostaanu kaadu velutunnaanu ani cheppu. raaka raaka chala kaalaaniki naa yintiki vachina chelleliki nenemi ivvaleka uttichetulato pampistunnaanu." dagguttikato ani "nenu swatantranga cheyagaligindi. ivvagaligindi vakatundi. adhi yichi pamputaanu. undu seetaa!" ani saavitri pakka gadiloki vellindi.

 akka yem tecchi yistundi? seetha aalochistuu nunchundi.

 saavitri kunkum barina teesukuni vachindi. seetha nuduta bottu pedutuu "nenu neeku yichhe kaanuka yide seetaa! chitikedu kunkuma." andi.

 kshaminchamani adagataalu, paada namaskaaraalu sharat srikant lanti navalallonu asalu sisalaina telugu cinemaalalonu chusi, chee..... yila evaraina chestara? verri veshaalu, chaadastaalu, anukunedi.

 alanti seetha.

 aa kshanaana.

 saavitri kalladaggara gabukkuna chetulu aanchi aa chetulanalage paiki teesukuni kallakaddukundi seetha.

 "seetaa!" andi saavitri.

 "nannemee prasninchavaddu akka!" andi seetha.

 aa tarvaata koddi nimishaalake.

 seetaamanohari aa intlonchi bayatapadi veganga munduku saagindi.

 appudu samayam padi nimishaalu takkuva padi.


                 32


 atadi paeru jogarao.

 aame paeru chitradevi.

 vaalliddaruu bhaaryaabhartalu. seetaamanohari vaallintiki vachi rendurojulu ayindi. ee rendu rojuluu praanam entha haayigaa vundo maatalatho cheppaledu.

 aa roju seetaki ventane bassu andindi. godaki kodithe venakki tannina bantila tirigi puttintiki bayaluderindi. kaani aa bassununchi maro bassu maretappudu gurtukochi pakkaullone chitradevi vundedani.

 seetha snehituraalu chitra. ennosaarlu seetani tana yintiki rammani aahvaaninchindi. seetaki vellataaniki kudaraledu. pani gattukuni vellalante baddhakam vesindi. prayaanam madhyalo chitra gurtuku vachesariki snehituraalito saradaaga gadapochani ituvepu vastunna bassu ekki chitra vaallintiki vachesindi.